b"\n_START_ARTICLE_\nScipio Slataper\n_START_SECTION_\nBiografia\n_START_PARAGRAPH_\nNascut a la ciutat de Trieste (aleshores part de l'Imperi Austrohongar\xc3\xa8s) en una fam\xc3\xadlia de classe mitjana d'or\xc3\xadgens italians ibohemis. Un cop acabats els estudis b\xc3\xa0sics, es trasllad\xc3\xa0 a Flor\xc3\xa8ncia per estudiar filologia. Finalment, es va llicenciar amb una tesi sobre el dramaturg noruec Henrik Ibsen. All\xc3\xa0 va col\xc2\xb7laborar a la revista liter\xc3\xa0ria La Voce, editada per Giuseppe Prezzolini i Giovanni Papini. Tamb\xc3\xa9 va comen\xc3\xa7ar a escriure assaigs i articles sobre la  situaci\xc3\xb3 cultural i liter\xc3\xa0ria de Trieste. De les seves amistats, formaven part el periodista i cr\xc3\xadtic Giulo Caprin, l'escriptor Giani Stuparich, la seva dona Elody Oblath i el seu germ\xc3\xa0 Carlo Stuparich. Aix\xc3\xad com el cr\xc3\xadtic literari Silvio Benco o els poetes Umberto Saba, Virgilio Giotti i Biagio Marin. A l'esclat de la Primera Guerra Mundial es va allistar com a voluntari a l'ex\xc3\xa8rcit itali\xc3\xa0, on va aconseguir el grau de tinent al regiment dels Granaders de Sardenya. Va morir a la batalla de la muntanya Podgora a prop de Gorizia. Pel seu sacrifici va ser guardonat amb la medalla de plata al valor militar.\n_START_SECTION_\nAn\xc3\xa0lisi de la seva obra\n_START_PARAGRAPH_\nDespr\xc3\xa9s del su\xc3\xafcidi de la seva parella Anna Pulitzer, el 1910, Slataper es trasllad\xc3\xa0 a Ocizla, un poble situat a l'altipl\xc3\xa0 del Carso. All\xc3\xa0 va escriure la seva obra m\xc3\xa9s famosa: Il mio Carso, considerada una de les obres mestres de la prosa italiana de finals de segle. Amb un to l\xc3\xadric i amb influ\xc3\xa8ncies de Nietzsche, l'obra \xc3\xa9s vitalista, per\xc3\xb2 tamb\xc3\xa9 cont\xc3\xa9 cr\xc3\xadtiques als italians que tenien prejudicis anti-eslaus. Va ser publicada a Flor\xc3\xa8ncia el 1912 i tradu\xc3\xafda al franc\xc3\xa8s el 1921 per Benjamin Cr\xc3\xa9mieux, cosa decisiva en la creixent fama durant la d\xc3\xa8cada de 1920 a Europa."